Ģeoloģiskais dabas piemineklis **Bezdelīgu klintis un Dambjupīte**

MK 175. noteikumu piel. Nr. 193

**Detalizēts apraksts**

**Adrese**

Ģeoloģiskais dabas piemineklis Bezdelīgu klintis un Dambjupīte, atrodas Mazsalacas novadā, Skaņkalnes pagastā, Ziemeļvidzemes biosfēras rezervātā, dabas parkā Salacas ieleja, Natura 2000 teritorijā.

Ģeogrāfiskās koordinātes E25° 1,889' un N57° 51,485', jeb x561210, y413377 LKS92 sistēmā.

**Ģeogrāfiskais novietojums**

Ziemeļvidzemes zemienē, Burtnieka līdzenumā, Salacas senlejas malā, upes kreisajā krastā.

**Ģeoloģiskie veidojumi**

Dabas pieminekli veido Salacas senlejas un ielejas kreisā pamatkrasta nogāze un Dambjupītes ieleja ar lielāku skaitu vidējā devona Burtnieku svītas atsegumu, lielākie un krāšņākie no kuriem ir Bezdelīgu klintis pie Salacas. Bezdelīgu klintīs ir vairākas nišas, alas un pārkares. Pie klintīm ir sezonāls ūdenskritums un atsegumā augšpus Dambjupītes ir samērā apjomīgā Upuru ala. Atsegumos Dambjupītes ielejā ir vismaz četras alas, kā arī vairāki avoti, dižakmens un lielu laukakmeņu sakopojumi.

Bezdelīgu klinšu atsegumu kopējais garums pārsniedz 170 m, bet augstums ir līdz 10 m. Dambjupītes gravā atsegumu virknes kopējais garums sasniedz vismaz 700 m.

**Izmēri**

Dabas pieminekļa platība 9,12 ha.

**Debits**

Dambupītes ielejā ir vairāki avoti un avoksnāji, no kuriem diviem lielākajiem avotiem debiti ir 1,5 un 0,6 L/sek, bet avotiņam pie Bezdelīgu klintīm ir 0,2 L/sek liela ūdensdeve.

**Unikālās vērtības**

Liels un ainaviski krāšņs Burtnieku svītas atsegums netālu no stratotipiskiem griezumiem, Klintīs ir vairākas alas, nišas un mākslīgi veidoti pagrabi.

**Ainaviskuma raksturojums**

Bezdelīgu klintis ir labi saskatāmas no upes un abiem krastiem. Smilšakmeņu klints izceļas uz Salacas un augu valsts fona, būtiski bagātinot ielejas ainavu. Atsegumi Dambjupītes gravā lielākoties ir zemāki, tomēr arī savdabīgi ainaviski.

**Stratigrāfija**

Vidējā devona Živetas stāva Burtnieku svītas augšdaļas smilšakmeņu atsegumi.

Bezdelīgu klintis ir liels atsegums Burtnieku svītas stratotipisko (Skaņaiskalns, Neļķu klintis: griezumu tuvumā.

**Uzbūve**

Atsegumi izveidojušies Salacas un Dambjupītes ieleju malās, kas vienlaikus ir arī senleju nogāzes. Atsegumos ir novērojamas vertikālas un subvertikālas plaisas, iespējams, glacitektoniskās izcelsmes. Ir vairākas dabiskas alas un mākslīgi izveidoti pagrabi, kas vēsturiski izmantoti kā pirtiņas.

Smilšakmeņiem ir galvenokārt muldveida slīpslāņojuma tekstūras ar 10-20 cm biezām slīpo slānīšu sērijām un bieži ar vizlas kārtiņām uz slīpo slānīšu virsmām, retāk horizontāli paralēli slāņota tekstūra ar biezām (līdz 60 cm) sērijām.

Smilšakmeņu slāņkopa ir uzkrājusies devona Burtnieku laikposma beigās seklā jūrā, plūdmaiņu ietekmētās sērēs un zemūdens grēdās, kas attīstījās migrējošos kanālos deltas līdzenuma zemūdens daļā.

**Viela**

Smalkgraudaini, retāk vidēji rupjgraudaini, iesārti un dzeltenīgi kvarca smilšakmeņi.

**Procesi**

Mūsdienu ģeoloģiskie procesi galvenokārt izpaužas kā nogāžu un upes sānu erozijas procesi, gultnes erozija gravā, kā arī sufozijas procesi

**Dabas aizsardzība**

Teritorijā atrodas Eiropas Savienības aizsargājami biotopi: smilšakmens atsegumi (8220), netraucētas alas (8310), upju straujteces un dabiski upju posmi (3260), boreālie meži (9010\*) un aluviāli krastmalu un palieņu meži (91E0\*). Sastopamas aizsargājamu augu sugas.

**Citas vērtības**

Bezdelīgu klintis ir nozīmīgs un ainaviski izcils tūrisma objekts ar būtisku kultūrvēsturisku nozīmi (Upuru ala, pirtiņas). Bezdelīgu klintīs ir daudz čurkstu aliņu, no kurām apdzīvotas ir tikai daļa.

**Stāvoklis**

Viduvējs līdz labam. Atsegumiem Dambjupītes gravā ir tendence aizaugt, ko veicina smilšakmeņu zemā konsolidācijas pakāpe, kā arī vietām grava tiek piegružota ar tehnogēnas izcelsmes materiāliem

**Bojājumi**

Dambupītes ielejas nogāzēs augstāk esošo māju iemītnieki izgāž sadzīves atkritumus.

**Apdraudējumi**

Būtiskākie apdraudējumi ir Dambjupītes ielejas piemēslošana, kā arī atsevišķu pagrabu aizbrukšana un atsegumu aizaugšana.

**Apsaimniekošana**

Teritorijas tuvumā, pretējā, Salacas labajā krastā ir stends ar informāciju par šo dabas pieminekli un citām dabas vērtībām, tuvumā (pie Mazsalacas vidusskolas) atrodas autostāvvieta, tomēr apskatei no labā krasta traucē privātīpašuma noteiktais aizliegums piekļūt Salacas krastam. Saimnieciskā darbība teritorijā netiek veikta. Dambjupītes ieleja netiek kopta. Dabas pieminekļa robežzīmju nav. Ģeovieta ir viegli sasniedzama kājāmgājējiem no Mazsalacas - Valtenbrģu muižas puses (pār trošu tiltiņu) un Skaņkalnes, kā arī laivojot pa upi.

**Piezīmes**

Apraksts un novērtējumi balstīti uz līgumdarba pētījuma ietvaros veiktā apsekojuma un literatūras datiem. Apsekoja Ervīns Lukševičs, 01.09.2015. un 25.09.2015.

**Novērtējumi**

Unikālās vērtības – 4

Ainaviskums – 5

Zinātniskais novērtējums:

Stratigrāfija – 3

Uzbūve – 3

Viela – 3

Procesi – 3

Citas vērtības – 5

Novērtējumu summa - 26

**Robežu izmaiņu pamatojums**

Robežas vilktas atbilstoši dabas veidojumu izvietojumam, kā arī ņemot vērā zemes kadastra robežas un meža nogabalu izvietojumu.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem devona stratigrāfijas un ģeomorfoloģijas pētījumiem, gan dzīvās dabas un kultūrvēstures vērtību saglabāšanai, gan kā ainaviski vērtīgu veidojumu kopumu, kas ir ļoti nozīmīgs kā tūrisma objekts.

Būtu nepieciešams piemērotās vietās izvietot norādes un informācijas zīmes, kā arī stendus ar ģeoloģiska satura informāciju.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.